ไทยพาณิชย์เดี้ยง ปิดแอพมือถือ10วัน
ไทยพาณิชย์สั่งปิดบริการแอพมือถือ 10 วัน หลังระบบมีปัญหา คนเข้าใช้งานปริมาณสูง
2 ก.ย. 2559

ไทยพาณิชย์สั่งปิดบริการแอพมือถือ 10 วัน หลังระบบมีปัญหา คนเข้าใช้งานปริมาณสูง
รายงานข่าวจากธนาคารไทยพาณิชย์ แจ้งว่า ตามที่ระบบ SCB Easy Application ซึ่งเป็นแอพพลิเคชั่นบนมือถือของธนาคารไทยพาณิชย์ได้เกิดความขัดข้อง อันเป็นผลเนื่องมาจากความนิยมในการใช้บริการทางการเงินผ่านแอพพลิเคชั่นมากขึ้น เนื่องจากมีความสะดวก จึงทำให้มีผู้เข้าใช้งานในปริมาณที่สูงมาก ส่งผลให้ระบบไม่สามารถให้บริการได้ตามปกติ ธนาคารต้องขออภัยเป็นอย่างสูงมายังลูกค้าทุกท่านที่ได้รับผลกระทบและไม่ได้รับความสะดวกในครั้งนี้ ธนาคารขอยืนยันว่าระบบของธนาคารมีความปลอดภัยสูงสุด
ด้วยเหตุผลดังกล่าว ธนาคารขอปิดปรับปรุงระบบ SCB Easy Application เป็นการชั่วคราวตั้งแต่วันที่ 1 ก.ย. 2559 เพื่อยกระดับการให้บริการที่มีประสิทธิภาพยิ่งขึ้น และจะเปิดให้บริการอีกครั้งในวันที่ 10 ก.ย. 2559 ในระหว่างนี้ ลูกค้ายังสามารถใช้บริการผ่านช่องทางอื่นๆ ของธนาคาร ได้แก่ เว็บไซต์ www.scbeasy.com ซึ่งทำได้ทั้งช่องทางเครื่องคอมพิวเตอร์และโทรศัพท์มือถือ สาขา และ ATM
ทั้งนี้ ลูกค้าธนาคารไทยพาณิชย์ที่ใช้บริการ SCB Easy Application ไม่สามารถเข้าระบบได้ตั้งแต่เมื่อวันที่ 31 ส.ค.ที่ผ่านมา และตลอดทั้งวันนี้ ได้เริ่มมีการสอบถามไปที่ธนาคารถึงปัญหาที่เกิดขึ้น จนกระทั่งช่วงเย็นธนาคารจึงได้แจ้งปิดระบบดังกล่าว